In nomine sanctæ et individuæ Trinitatis, ego Hugo, Dei gratia Senonensis archiepiscopus. Quotiens pro ecclesiarum quiete et pace laboramus, curæ pastoralis officium nos gerere demonstramus. Notum proinde fieri volumus universis, presentibus pariter et posteris, quod Fromundus de Joviniaco, cognomento Quarterius, pro tali parte quam habet in nemore quod Palestel appellatur, ipsum nemus habendum canonicis Sancti-Mariani Autisiodorensis, ad omnes suas utilitates faciendas per omnes domos suas, imperpetuum concessit; excepto hoc quod nec dare, nec vendere, nec cinerem facere, nec nemus excorticare eis licebit. Concessit etiam eis de ipso nemore disrumpere et excolere, si agros suos vellent dilatare; ad victum nutrimentorum suorum, glandem et quicquid ad escam pecorum pertinet, pari modo concessit. Hanc pactionem concesserunt et laudaverunt ambæ uxores suæ; unaquæque, suo tempore; de quarum hereditate ipse Fromundus, sicut maritus et patronus earum, nemus predictum possidet. Laudaverunt et hoc liberi prioris uxoris. Altera vero uxor, quando conventio facta est de ea parte quæ ad ipsam pertinet, nondum filium aut filiam habuerat. Ne igitur, de his omnibus, canonicis in posterum dampnosa contentio oriretur, pretaxatam conventionem conscribi, sigillique nostri caractere fecimus communiri. Hujus rei testes sunt: Guillelmus, prepositus; Odo, decanus; Theobaudus, prepositus regis; Daimbertus, filius Teburgis.